Taj kompleks u zaljevu Brizenica uključivat će hotel s pet zvjezdica sa 120 soba te oko 100 luksuznih vila i apartmana

Lanac luksuznih hotela Four Seasons Hotels and Resorts i investicijska banka Arqaam Capital ove će godine na otoku Hvaru započeti izgradnju turističkog kompleksa vrijednog gotovo milijardu kuna, a najavljuju i otvaranje novih radnih mjesta.

U utorak su u Sesvetskom Kraljevcu Arqaam Capital i Four Seasons predstavili projekt »Four Seasons Resort and Private Residences«, čija gradnja počinje krajem 2017. godine na otoku Hvaru, a otvorit će 320 novih radnih mjesta.

Taj kompleks u zaljevu Brizenica uključivat će hotel s pet zvjezdica sa 120 soba te oko 100 luksuznih vila i apartmana.

»Svaki gost hotela doživjet će nezaboravno iskustvo, potpuno u skladu s najvišim standardima hotelskog lanca Four Seasons.

Od luksuznih soba koje je su djelo dizajnerske tvrtke Richmond, vrhunski uređenih privatnih plaža, pa do niza popratnih usluga koje Four Seasons nudi«, kazao je Simon Casson, direktor hotelskih operacija Four Seasons Hotels & Resorts za tržište Europe, Bliskog istoka i Afrike.

Projekt vrijedan gotovo milijardu kuna prvi je, rečeno je, takve vrste u Hrvatskoj i predstavlja velik iskorak u ponudi za goste s visokim zahtjevima.

Osim hotela s pet zvjezdica, kompleks će sadržavati i sto raskošnih vila i rezidencije sa svim pratećim sadržajima za odmor, poput otvorenih i zatvorenih bazena, vrhunskog spa i fitness centra, nekoliko restorana i barova, kongresnih dvorana, ali i pristaništa za hidroavione.

Predstavljanju su nazočili brojni ugledni poduzetnici i dužnosnici, a ministar turizma Gari Cappelli podsjetio je kako je Brizenica uvrštena na listu strateških projekata Republike Hrvatske.

»Ovaj iznimno važan projekt, odnosno investicija od gotovo milijardu kuna imat će veliku važnost kako za Stari Grad na otoku Hvaru, tako i za cijelu Hrvatsku. Njime otok Hvar dobiva potrebne kvalitetne smještajne kapacitete koji će sasvim sigurno potaknuti daljnja ulaganja u dodatne sadržaje i time omogućiti nastavak razvoja turizma na otoku Hvaru«, istaknuo je Cappelli.

Dodao je kako će ova investicija sigurno pokrenuti i ostale potencijalne investitore da obrate veću pozornost i potraže mogućnosti za ulaganje na otoku Hvaru, u Splitsko-dalmatinskoj županiji te općenito Hrvatskoj.

Dennis Wijsmuller, suosnivač i izvršni direktor banke Arqaam Capital, istaknuo je, pak, kako se realizacijom ovog projekta osnažuje turistička infrastruktura u regiji i stvaraju nova radna mjesta, a otok Hvar čvrsto pozicionira na globalnoj karti luksuznih odredišta.

Wijsmuller je kazao i kako se prvi gosti u Brizenica Four Seasons – Resort and Private Residences očekuju 2019. godine.